সংস্কৃত "কৃষ্ণ" শব্দটির অর্থ "কালো", "ঘন" বা "ঘন-নীল"। কৃষ্ণাঙ্গ ব্যক্তি বোঝাতে এই শব্দটি ব্যবহৃত হয়। কৃষ্ণের মূর্তিগুলিতে তার গায়ের রং সাধারণত কালো এবং ছবিগুলিতে নীল দেখানো হয়ে থাকে।

কৃষ্ণ নামের অর্থ-সংক্রান্ত একাধিক ব্যাখ্যা পাওয়া যায়। মহাভারতের উদ্যোগপর্বে (৫।৭১।৪)বলা হয়েছে "কৃষ্ণ" শব্দটি "কৃষ" এবং "ণ" এই দুটি মূল থেকে উৎপন্ন। "কৃষ" শব্দের অর্থ "টেনে আনা" বা "কর্ষণ করা"; সেই সূত্রে শব্দটি "ভূ" (অর্থাৎ, "অস্তিত্ব" বা "পৃথিবী") শব্দটির সঙ্গে সম্পর্কযুক্ত। "ণ" শব্দটিকে "নিবৃত্তি" শব্দের প্রতিভূ ধরা হয়। মহাভারতের উক্ত শ্লোকটি চৈতন্য চরিতামৃত ও শ্রীল প্রভুপাদের টীকায় ব্যবহৃত হয়েছে। এখানে "ভূ" শব্দটির নিহিত অর্থ "আকর্ষণীয় অস্তিত্ব"; অর্থাৎ "কৃষ্ণ" শব্দের অর্থ "সকল দিক থেকে আকর্ষণীয় ব্যক্তি"। ভাগবত পুরাণের আত্মারাম স্তবে কৃষ্ণের গুণাবলি বর্ণিত হয়েছে। বল্লভ সম্প্রদায়ের ব্রহ্মসম্ভব মন্ত্রে "কৃষ্ণ" নামের মূল শব্দগুলিকে বস্তু, আত্মা ও দিব্য কারণের সঙ্গে সম্পর্কযুক্ত পাপের বিনাশশক্তির সঙ্গে সম্পর্কিত বলে উল্লিখিত হয়েছে।

বিষ্ণু সহস্রনামের ৫৭তম নামটি হল "কৃষ্ণ", যার অর্থ, আদি শঙ্করের মতে "আনন্দের অস্তিত্ব"। কৃষ্ণের একাধিক নাম ও অভিধা রয়েছে। কৃষ্ণের সর্বাধিক প্রচলিত নামদুটি হল "গোবিন্দ" (গো-অন্বেষক) ও "গোপাল" (গো-রক্ষাকারী)। এই নামদুটি ব্রজে কৃষ্ণের প্রথম জীবনের সঙ্গে সম্পর্কযুক্ত। কোনো কোনো নামের আঞ্চলিক গুরুত্বও রয়েছে। যেমন, জগন্নাথ নামটি। ওড়িশায় এই নামে একটি বিশেষ মূর্তিতে পূজিত হন কৃষ্ণ।

নামকরণ
বাল্য ও কৈশোর
গার্হস্থ্য জীবন
কুরুক্ষেত্র যুদ্ধ ও ভগবদ্গীতা